La nova Casa de la Joventut serà un centre de referència per a l'Eliana
03 de febrer de 2020

L'Ajuntament de l'Eliana va aprovar, al ple d'ahir, una modificació en la planimetria de les normes que afecta la parcel·la de la Casa de la Joventut, per a poder dur a terme les obres d'ampliació de la Biblioteca a la fi d'any, modernitzant les instal·lacions i donant cobertura a les necessitats del municipi.

La parcel·la compta amb una superfície de 2800 metres quadrats i albergarà la Biblioteca Municipal, amb importants millores que inclouran una bebeteca, unes renovades àrees d'infantil i juvenil i, a més, tindrà diferents punts d'accés amb ordinador lliure. La Sala d'Estudi tindrà un jardí superior i se situarà en una nova planta autònoma, que estarà oberta tot l'any, augmentant les hores d'estudi. Es dotarà d'un nou Espai Jove que reformarà la sala d'actes i es crearan diferents espais joves per a fer cursos i tallers, juntament amb la sala de descans, que es va incorporar l'any passat.

La nova obra amb 600 metres de nova construcció és una mesura que pretén satisfer les necessitats culturals i d'oci dels joves elianers i elianeres de la localitat. Per este motiu, des-de l'Ajuntament s'ha obert un canal de participació ciutadana, on es tindran en compte les propostes de millora dels veïns i veïnes que vulguen fer-ho a través del següent correu: participacio@leliana.es

Des-de la Regidoria de Polítiques de Joventut i Biblioteques, Jorge Pérez Comeche, considera que “es tracta d'una obra molt important i significativa per a la joventut, l'oci i la cultura de l'Eliana”. Per part seua, l'alcalde, Salvador Torrent, ha afegit que “els joves són el futur i cal apostar per ells a través d'espais culturals, socials i cívics on puguen participar i cooperar de manera conjunta i la nova Casa de la Joventut és l'espai idoni per a fer-lo”. A més, ha volgut remarcar que “les Biblioteques són el cor de la ciutat, atés que alberguen el coneixement i la cultura, i en 2021, la nostra complirà mig segle amb unes instal·lacions reformades i adaptades a les necessitats dels nostres veïns i veïnes”.